ເມື່ອບໍ່ດົນມານີ້, ພະນັກງານທີ່ເຮັດໜ້າທີ່ກວດກາ ໃນຂະແໜງທະນາຄານ ຈາກແຂວງບໍລິຄຳໄຊ, ຄຳມ່ວນ, ສາລະວັນ, ເຊກອງ, ອັດຕະປື, ຈຳປາສັກ ແລະ ແຂວງ ສະຫວັນນະເຂດ ໄດ້ສຳເລັດການຍົກລະດັບ ຄວາມຮູ້ກ່ຽວກັບ ວຽກງານກວດກາພັກ-ລັດ, ວຽກງານສະກັດກັ້ນ ແລະ ຕ້ານການສໍ້ລາດບັງຫລວງ, ກົງຈັກການຈັດຕັ້ງ ແລະ ການບຳລຸງ-ກໍ່ສ້າງ ພະນັກງານກວດກາ, ວຽກງານຄົ້ນຄວ້າ ຄຳຮ້ອງຟ້ອງ-ຄຳສະເໜີ ແລະ ການສ້າງເອກະສານ ກ່ຽວກັບວຽກງານກວດກາ ຫລື ວິທີສ້າງແຜນການກວດກາ.
ທັງນີ້, ກໍເພື່ອແນໃສ່ ເຮັດໃຫ້ພະນັກງານ ຜູ້ເຮັດວຽກງານກວດກາ ໃຫ້ກຳໄດ້ບັນດາຫລັກການ, ຮູບການ, ວິທີການ, ຂັ້ນຕອນໃນການດຳເນີນ ການກວດກາ, ພາລະບົດບາດ, ສິດ ແລະ ໜ້າທີ່ ຂອງຄະນະກວດກາແຕ່ລະຂັ້ນ, ທັງເປັນການຍົກລະດັບຄວາມຮູ້, ຄວາມສາມາດ ຂອງພະນັກງານກວດກາ ໃນແຕ່ລະພາກສ່ວນໃຫ້ສູງຂຶ້ນ ແລະ ສາມາດນຳເອົາບົດຮຽນ ມາໝູນໃຊ້ເຂົ້າໃນ ການຈັດຕັ້ງປະຕິບັດ ຢ່າງມີຫົວຄິດປະດິດສ້າງ ແລະ ໃຫ້ເກີດປະໂຫຍດສູງສຸດ.